Γαλακτομπούρεκο - Μπακλαβάς
Δύο σιροπιαστά σε ένα, με τραγανό φύλλο, κρέμα και καρύδι. Ένα γαλακτομπούρεκο ξηροκαρπάτο, με ολίγον από μπακλαβά.
1 πακέτο φύλλο κρούστας για γλυκά, 250 γρ. βούτυρο αγελαδινό, λιωμένο, 200 γρ. (1 1⁄2 κούπα) καρύδια (ή φουντούκια ή φιστίκια ανάλατα), 700 ml (3 1⁄2 κούπες) φρέσκο γάλα, 300 ml (1 1⁄2 κούπα) κρέμα γάλακτος με 35% λιπαρά, ξύσμα από 1 λεμόνι , 180 γρ. (1 κούπα, όχι πολύ γεμάτη) ζάχαρη λευκή, κρυσταλλική, 2 αυγά, 6 κρόκοι αυγών, 70 γρ. κορν φλάουρ, 600 γρ. (3 κούπες) ζάχαρη, 400 ml (2 κούπες) νερό, 50 γρ. (1/2 κούπα) μέλι, φλούδες από 1 λεμόνι
Για να ετοιμάσουμε το γαλακτομπούρεκο - μπακλαβά ξεκινάμε από το σιρόπι. Βράζουμε όλα μαζί τα υλικά του για 5 λεπτά από όταν αρχίσει ο βρασμός.Αποσύρουμε και  αφήνουμε να κρυώσει εντελώς.Βάζουμε σε μια κατσαρόλα το γάλα, την κρέμα γάλακτος και το ξύσμα και τοποθετούμε σε μέτρια φωτιά.Σε ένα μπολ ανακατεύουμε τη ζάχαρη με τα αυγά, τους κρόκους και το κορν φλάουρ.Μόλις βράσει το μείγμα της κατσαρόλας, την τραβάμε από τη φωτιά.Με μια κουτάλα παίρνουμε 3-4 δόσεις και τις ρίχνουμε στο μπολ με το μείγμα αυγών-κορν φλάουρ.Ανακατεύουμε πολύ καλά για να ζεσταθεί το μείγμα.Επαναφέρουμε την κατσαρόλα με το υπόλοιπο γάλα στη φωτιά και, μόλις πάρει ξανά βράση, αδειάζουμε μέσα το μείγμα του  κορν φλάουρ.Ανακατεύουμε για λίγα λεπτά με ένα σύρμα, μέχρι να δέσει η κρέμα.Αποσύρουμε από τη φωτιά και σκεπάζουμε την επιφάνεια της κρέμας με μια λαδόκολλα, για να μην κάνει πέτσα.Κοπανίζουμε τους ξηρούς καρπούς σε ψιλά κομμάτια.Βουτυρώνουμε ένα στρογγυλό ταψί 36 εκ. ή ένα παραλληλόγραμμο 25 x 38 εκ. και στρώνουμε μέσα δύο φύλλα κρούστας, το ένα πάνω στο άλλο,  αφήνοντας τις άκρες τους να εξέχουν από τη μία μεριά.Βουτυρώνουμε μόνο το πάνω φύλλο.Σκορπίζουμε από πάνω τους μισούς ξηρούς καρπούς.Σκεπάζουμε με άλλα δύο φύλλα, αφήνοντας τις άκρες τους να εξέχουν από διαφορετική μεριά του ταψιού.Και πάλι βουτυρώνουμε μόνο το πάνω φύλλο και σκορπίζουμε τους υπόλοιπους ξηρούς καρπούς.Σκεπάζουμε με άλλα δύο φύλλα και βουτυρώνουμε το δεύτερο.Αδειάζουμε από πάνω την κρέμα που ετοιμάσαμε και την απλώνουμε ομοιόμορφα.Γυρνάμε τις άκρες των φύλλων προς τα μέσα, να μισοκαλύψουμε την κρέμα, και τις βουτυρώνουμε.Από πάνω στρώνουμε τα υπόλοιπα φύλλα, βουτυρώνοντάς τα ένα ένα.Με ένα κοφτερό μαχαίρι κόβουμε το γαλακτομπούρεκο σε κομμάτια.Ψήνουμε σε προθερμασμένο φούρνο στους 180°C για τουλάχιστον 1 ώρα.Αμέσως μόλις βγάλουμε το γαλακτομπούρεκο από τον φούρνο, το σιροπιάζουμε με το κρύο σιρόπι, ρίχνοντάς το λίγο λίγο, με την κουτάλα.Αφήνουμε το γαλακτομπούρεκο να κρυώσει καλά και σερβίρουμε.
Γάλα,Ζάχαρη,Κρέμα Γάλακτος